DS «Tungenes» (1922)

DS «Tungenes» var i perioden 1922–1945 et lasteskip i godsrutefart for Det Stavangerske Dampskibsselskab. Etter en kort tid i selskapets godslinje på Østersjøen, ble skipet flyttet til kystruten Stavanger – Oslo. Her gikk «Tungenes fortsatt da det ble senket ved en tysk feiltagelse 24. januar 1945 uten tap av menneskeliv.

 Historie 
 April 1922: Levert fra The International Shipbuilding & Engineering Co. ( Danziger Werft ), Danzig (byggenr. 21)  som kystruteskip «Tungenes» til Det Stavangerske Dampskibsselskab, Stavanger. Trolig var skipet påbegynt for verftets egen regning slik at Stavangerske kjøpte det på beddingen. Det Bergenske Dampskibsselskabs lasteskip «Clio» og «Pallas» var søsterskip. DS «Tungenes» ble satt inn i Stavangerskes godslinje Trondheim / Vestlandet – Stettin – Lübeck. Etter kort tid ble «Tungenes»' seiling i linjen overtatt av Stavangerskes lasteskip DS «Jæderen». «Tungenes» ble da satt inn i kystruten Stavanger-Oslo.
 1926: Noe ominnredet. Særlig tilpasset kjøttransport på østgående rute til Oslo etter stor pågang fra kjøttprodusenter i Rogaland. Utstyrt med ventilerte hengehaller.
 April 1940: Lå i Drammen ved krigsutbruddet. Havnet dermed i hjemmeflåten.
 24. januar 1945: «Tungenes» var på reise i vestgående kystrute Oslo-Stavanger med stykkgods, bla. 200 tonn sukker. Skipet gikk alene og med slukte lanterner. «Tungenes» hadde nylig passert skjærene Ytstesteinene utenfor Farsund da det kl.22.40 ble beskutt ved feiltakelse fra det tyske fortet på Hausvikodden. Ingen ble skadet og besetningen rakk å gå i livbåtene før «Tungenes» sank 1,5 nm V av Ytstesteinene. Etter tre times roing kom livbåtene inn til Korshavn.

 Kilder 
 «Det Stavangerske Dampskibsselskab 1855–1955»  R. A. Lorentzen 1955
 Artikler om Stavangerske i tidsskriftet «Skipet» 2.1990 og 1.1991 av Alf Johan Kristiansen
 «Skipsforlis utenfor Vest-Agder, -fra Ulvøy til Åna Sira»  Erik Bakkevig 2011

Kategori:Norske dampskip
Kategori:DSD-skip
Kategori:Skip fra 1922
Kategori:Sjøfart i Rogaland
Kategori:Sjøfart i Agder
Kategori:Stavanger havn
Kategori:Oslo havn
Kategori:Hjemmeflåten
Kategori:Krigsforlis
Kategori:Skip bygget i Tyskland
Kategori:Skip sluttseilt 1945
Kategori:Artikler i sjøfart-prosjektet